Document ID: 31995L0045

31995L0045
L 226/1
JURNALUL OFÍCIAL AL UNIUNII EUROPENE
DIRECTIVA 95/45/CE A COMISIEI
din 26 iulie 1995
de stabilire a unor criterii de puritate specifice pentru coloranții autorizați pentru utilizarea în produsele alimentare
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/107/CEE a Consiliului din 21 decembrie 1988 de armonizare a legislațiilor statelor membre privind aditivii alimentari autorizați pentru utilizarea în produsele alimentare destinate consumului uman (1), astfel cum a fost modificată ultima dată prin Directiva 94/34/CE (2), în special articolul 3 alineatul (3) litera (a),
după consultarea Comitetului științific pentru alimentație umană,
întrucât trebuie stabilite criterii de puritate pentru toți coloranții menționați de Directiva 94/36/CE a Parlamentului European și a Consiliului din 30 iunie 1994 privind folosirea coloranților alimentari (3);
întrucât trebuie revizuite criteriile de puritate pentru coloranții menționați de Directiva Consiliului din 23 octombrie 1962 de apropiere a legislațiilor statelor membre privind coloranții autorizați pentru utilizarea în produsele alimentare destinate consumului uman (4), astfel cum a fost modificată ultima dată prin Directiva 85/7/CEE (5);
întrucât trebuie să se țină seama de specificațiile și tehnicile analitice pentru coloranții specificați de Codex Alimentariusși de Comitetul comun de experți FAO/WHO privind aditivii alimentari (JECFA);
întrucât aditivii alimentari preparați prin metode de producție sau materiale inițiale diferite de cele incluse în evaluarea Comitetului științific pentru alimentație umană, sau diferiți de cei menționați de prezenta directivă, trebuie supuși atenției acestui comitet în scopul unei evaluări complete, în special în ceea ce privește criteriile de puritate;
întrucât măsurile prevăzute de prezenta directivă sunt conforme cu avizul Comitetului permanent pentru produse alimentare,
ADOPTĂ PREZENTA DIRECTIVĂ:
Articolul 1
Criteriile de puritate menționate la articolul 3 alineatul (3) litera (a) din Directiva 89/107/CEE pentru coloranții menționați de Directiva 94/36/CE sunt stabilite în anexă.
Articolul 8 și anexa III din Directiva din 23 octombrie 1962 se elimină.
Articolul 2
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 iulie 1996. Statele membre informează de îndată Comisia cu privire la aceasta.
Atunci când statele membre adoptă aceste acte, acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Produsele introduse pe piață sau etichetate înainte de 1 iulie 1996 care nu sunt în conformitate cu prezenta directivă pot fi vândute, cu toate acestea, până la epuizarea stocurilor.
Articolul 3
Prezenta directivă intră în vigoare în a treia zi de la data publicării în Jurnalul Oficial al Comunităților Europene.
Articolul 4
Prezenta directivă se adresează statelor membre.
Adoptată la Bruxelles, 26 iulie 1995.

Labels: 0
17